**IBRÁNY VÁROS KÉPVISELŐ-TESTÜLETÉNEK**

**1 /2008.(II. 01.) KT**

**r e n d e l e t e**

**(GO)**

**a város esztétikai megjelenésének fejlesztését szolgáló „ szép környezet” díj alapításáról[[1]](#footnote-1)**

Ibrány Város Képviselő-testülete - a helyi önkormányzatokról szóló 1990. évi LXV. tv. 16.§ (1) bekezdésében biztosított jogkörében eljárva a város környezeti kultúrájának emelése érdekében, a lakosság körében a rendezett, virágosított lakókörnyezet népszerűsítése céljából „szép környezet” elnevezéssel önkormányzati díjat alapít, melynek odaítélése, esetleges visszavonása feltételeit és az ezzel kapcsolatos eljárás rendjét az alábbi rendeletben szabályozza:

1.§.[[2]](#footnote-2)

2.§

(1)[[3]](#footnote-3) A Képviselő testület évente 10 darab „ szép környezet” elnevezésű díjat adományoz határozatlan időre azoknak a város területén ingatlantulajdonnal/bérleménnyel rendelkező magánszemélyeknek, vállalkozóknak és intézménynek, akiknek a tulajdonában/használatában/bérletében lévő ingatlana a környezetéből ízléses esztétikai megjelenésével, parkosítottságával, virágosítottságával és folyamatos, egyenletes gondozottságával az átlagból kitűnik, s a környezetének példaként szolgálhat.

(2) Az arra érdemes ingatlan tulajdonosa használója/bérlője a díjat ötévente legfeljebb egy alkalommal kaphatja meg.

3. §

A „szép környezet” díj: 14 X 19,5 cm nagyságú, álló téglalap alakú sötétkék szegéllyel díszített, halványkék alapon napraforgókat ábrázoló egyedi készítésű tűzzománc tábla, melyen felül félkör alakban a „szép környezet” felirat szerepel, alatta az aktuális (odaítélés éve) évszámmal.

4.§

1. [[4]](#footnote-4)A Szavazatszámláló Ügyrendi Jogi Bizottság koordinálja a településen díjazásra érdemes ingatlanokkal kapcsolatos javaslatok begyűjtését. Ennek érdekében megkeresi a települési civil szervezeteket, akiktől minden év június 30-ig véleményt kér be. A beérkezett javaslatok alapján tesz javaslatot a Képviselő-testületnek az adott évre vonatkozóan a díjazott ingatlanokra

(2) A javaslattétel határideje: az augusztus 20-át megelőző rendes képviselő testületi ülés.

(3) A képviselő-testület a javaslatok nyomán az augusztus 20-át közvetlenül megelőző rendes képviselő-testületi ülésén határozattal dönt a díj odaítéléséről, az adott évben díjazottak névsoráról.

5.§.

(1) A díjak átadására minden évben a városi augusztus 20-ai rendezvénysorozat keretében kerül sor, a 4. §-ban meghatározott eljárás lefolytatását követően, ünnepélyes keretek között.

(2) A 3.§.-ban meghatározott tábla elkészítését, az önkormányzat az éves költségvetési rendeletében biztosítja.

(3) A díjazottak névsorát az Ibrányi Hírlap augusztusi számában és a város internetes honlapján is közzé kell tenni.

6.§

(1)[[5]](#footnote-5) A díj odaítélését követően a már előzőleg díjazott ingatlanokat a 4. §-ban meghatározott előkészítő eljárásban közreműködő Szavazatszámláló- Ügyrendi Jogi Bizottság folyamatosan ellenőrzi, figyelemmel kíséri. Amennyiben ellenőrzésük alkalmával, vagy bejelentést követően megbizonyosodnak arról, hogy valamely ingatlan érdemtelenné vált a díjra, úgy kezdeményezik a képviselő-testületnél a díj visszavonását.

(2) A képviselő-testület amennyiben valamely ingatlan esetében már nem állnak fenn a díj odaítélésénél meghatározó, a 2.§-ban meghatározott feltételek, azaz: az ingatlant tulajdonosa használója/bérlője elhanyagolja, az ingatlan környezeti megjelenése már nem esztétikus, - visszavonja a „tiszta, rendezett környezet” díjat, s egyúttal felhívja az ingatlan tulajdonosát használóját/bérlőjét a tábla levételére.

7.§.

A díjban részesülőkről a Polgármesteri Hivatal nyilvántartást vezet, melyben rögzíteni kell a 6. §. (2.) bekezdésében lefolytatott eljárás megtörténtét is.

**Záró rendelkezés**

**8.§**

E rendelet 2008 február 01. napján lép hatályba.

**Ibrány, 2008. január 22.**

**Berencsi Béla Bakosiné Márton Mária**

**polgármester jegyző**

1. Egységes szerkezetbe az 1/2019 (I. 29.) önkormányzati rendelettel. Hatályos: 2019. január 30-tól [↑](#footnote-ref-1)
2. Hatályon kívül helyezte a 4/2011 (II. 25.) önkormányzati rendelettel. Hatályos: 2011. február 26-tól [↑](#footnote-ref-2)
3. Módosította az 1/2019 (I. 29.) önkormányzati rendelettel. Hatályos: 2019. január 30-tól [↑](#footnote-ref-3)
4. Módosította a 4/2011 (II. 25.) önkormányzati rendelettel. Hatályos: 2011. február 26-tól [↑](#footnote-ref-4)
5. Módosította a 4/2011 (II. 25.) önkormányzati rendelettel. Hatályos: 2011. február 26-tól [↑](#footnote-ref-5)